Denne artikkelen er over en måned gammel, og kan inneholde utdaterte råd fra myndighetene angående koronasmitten. Hold deg oppdatert i NRKs oversikt, eller gjennom FHIs nettsider.

– Det er viktig å si nå at 113 er til bruk for akutt, livstruende sykdommer. Det er heller ikke der man får den beste informasjonen om Korona, sier divisjonsdirektør i Helsedirektoratet Johan Torgersen til NRK.

Medisinsk nødtelefon 113, særlig i Oslo, har nå så stor pågang med spørsmål om koronasmitte at folk med annen alvorlig sykdom ikke når gjennom. De som ringer inn er usikre på de symptomene de har, sier han.

Divisjonsdirektør i Helsedirektoratet Johan Torgersen ber folk slutte å ringe 113. Foto: Kjartan Rørslett / NRK

Torgersen minner på at det er svært lite sannsynlig at folk som har oppholdt seg i Norge har blitt smittet av viruset.

– Ring heller legevakten

Han sier de 113-sentraler over hele landet melder om stor pågang med mange telefonsamtaler om korona.

– De fortrenger akutte, livstruende samtaler. Ring heller legevakten på telefon 116 117. Fredagen morgen vil helsemyndighetene åpne en egen informasjonstelefon som du kan ringe på 815 55 015, sier han.

På nettsidene til Folkehelseinstituttet ligger det informasjon om viruset.

Onsdag ble det første smittetilfellet av Korona-viruset bekreftet i Norge. I tillegg til kvinnen som har påvist smittet i Tromsø er personer i minst ti fylker i landet pålagt å holde seg hjemme på grunn av mistanke om smitte. Bare i Oslo er 50 mennesker i karantene.

Det ble torsdag også kjent at norske myndigheter frykter at hver fjerde nordmann kan bli smittet.

Les også: WHO ber Norge innføre resolutte tiltak